मनाङ उपाधि नजिक
मदन भण्डारी स्मृति आमन्त्रण इटहरी गोल्डकप फुटबलको उपाधिलाई सहिद स्मारक लिग च्याम्पियन मनाङ मस्र्याङदी र त्रिभुवन आर्मी क्लब शनिबार भिड्ने भएका छन् । बिहीबार दोस्रो सेमिफाइनलमा मनाङले नेपाल पुलिस क्लबविरुद्ध १–० को जित निकाल्दै उपाधिमाथि दाबेदारी प्रस्तुत गरेको हो ।
इटहरी — मदन भण्डारी स्मृति आमन्त्रण इटहरी गोल्डकप फुटबलको उपाधिलाई सहिद स्मारक लिग च्याम्पियन मनाङ मस्र्याङदी र त्रिभुवन आर्मी क्लब शनिबार भिड्ने भएका छन् । बिहीबार दोस्रो सेमिफाइनलमा मनाङले नेपाल पुलिस क्लबविरुद्ध १–० को जित निकाल्दै उपाधिमाथि दाबेदारी प्रस्तुत गरेको हो ।खेलको ४३ औं मिनेटमा मैदानको मध्यभागबाट बल लिएर अघि बढेका आफिज ओलावालेले पुलिसका अजित भण्डारीको अवरोध छिचोल्दै गोल गरेका थिए । मनाङलाई फाइनल पुर्‍याउन त्यही एक गोल निर्णायक बन्यो । ओलावाले म्यान अफ द म्याच घोषित भए । सुरुआती १५ मिनेटसम्म मनाङ निकै दबाबमा रहे पनि त्यसपछि भने उसले पुरानै लय समाएको थियो । मनाङ विराज महर्जनबिना मैदान उत्रिएको थियो । दोस्रो हाफमा अफ्रिकी मूलका अडेलाजा सोमिडेलाई उतारेको थियो । २४ औं मिनेटमा ओलावालेको पासमा विमल रानाले गरेको प्रहार पोस्ट माथिबाट बाहिरियो । लगत्तै मनाङ खेलाडीको कर्नर प्रहार पुलिसका अजित भण्डारीले क्लियर गरे । २८ औं मिनेटमा ओलावालेको प्रहार बारमा लागेर फर्कियो । उक्त बल पुलिसका अजितले क्लियर गरिदिए । खेलको २८ औं मिनेटमा आलावालको प्रहार गोलरक्षक शत्रुधन चौधरीले बचाए । उनकै पासमा ३१ औं मिनेटमा रोशन खड्काको हेड प्रहार बाहिरियो । पुलिसका अभिषेक रिजालले ३४ औं मिनेटमा पाएको बललाई सिधै प्रहार गरे । उनको प्रहार मनाङका गोलरक्षक विशाल श्रेष्ठले पन्च गरेर फाले । अन्जन विष्टको पासमा आफिजले पोस्ट नजिकबाट गरेको हेड पनि बाहिरियो । मध्यान्तरपछि पुलिस निकै आक्रामक शैलीमा प्रस्तुत भयो । दोस्रो हाफको दुई मिनेटमा पुलिसका अभिषेक रिजालले गरेको लामो प्रहार पोस्ट माथिबाट बाहिरियो । लगत्तै तीर्थ रानाको प्रहार गोलरक्षक विशालले रोकेका थिए । नवौं मिनेटमा पुलिसका सुरज बिकको एयर बलमा तीर्थ रानाले गरेको हेड प्रहारले पनि लक्ष्य भेटेन । खेलको १९ औं मिनेटमा पुलिसका हेमन तामाङको फ्रिकिक प्रहार पनि फलदायी हुन सकेन । दुई मिनेटपछि आफिजको प्रहार रोक्न अघि बढेका पुलिसका गोलरक्षक शत्रुधनको गल्तीलाई अजित भण्डारीले सच्याइदिएका थिए । आफिजले खाली पोस्टमा गरेको प्रहार अजितले बचाए । ३१ औं मिनेटमा दुवै पक्षका खेलाडीबीच विवाद हुँदा खेल ५ मिनेट रोकियो । मनाङका विमल राना र अभिषेक रिजालले पहेँलो कार्ड पाए । पुलिसका प्रशिक्षक अनन्त थापाले पेनाल्टी बक्सभित्र ह्यान्ड हुँदासमेत रेफ्रीले पेनाल्टी नदिएको भन्दै असन्तुष्टि जनाए । उनले भने, ‘त्यो पेनाल्टी हाम्रा लागि टर्निङ प्वाइन्ट हुनसक्थ्यो ।’ समग्र खेल र आफ्ना खेलाडीको योगदानप्रति सन्तुष्ट देखिएका उनले भने, ‘हामीले अवसर सदुपयोग गर्न सकनौं ।’मनाङका टिम म्यानेजर फुजा तोपेले आफ्ना खेलाडीको प्रदर्शनमा सन्तुष्ट रहेको बताउँदै यही रणनीतिमा आर्मीविरुद्धको फाइनल खेल्ने बताए । विराज महर्जनलाई आराम दिनका लागि मैदान नउतारेको उनले बताए । उनी आर्मीसँगको फाइनल भने खेल्ने छन् ।